Capitulum generale anno Domino millesimo quadringentesimo vigesimo nono. ORATIONES. 1.  Pro sanctissimo… *etc. ut in anno* 1419. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIO] GENERALIS 6.  Pro debitis exsolvendis et aliis communibus Ordinis oneribus supportandis, generale Capitulum contributionem novem millium florenorum florensium, vel monetae aequivalentis imponit… *etc.* Dans et concedens… *etc.* Dictis receptoribus… *etc.* Vult etiam dictum Capitulum… *etc.* Potestatem autem… *etc.* Universis igitur… (*etc. cf. ann. 1424, n° 8*). [DIFFINITIONES SPECIALES] 7.  Ad instantiam abbatis de Altacumba, dispenset Capitulum generale cum fratribus Ioanne Valentis et Ioanne de Condone, dicti monasterii de Altacumba professis, ut non obstante quod per 40 dies apostataverint, ad omnes Ordinis actus legitimos, si sua in posterum suffragentur merita, valeant promoveri. 8.  Abbati de Bildehusen annuit et concedit Capitulum generale ut cum suis subditis dispensare possit in casibus Capitulo reservatis, ad immediate sequens biennium, in plenaria ipsius Capituli generalis potestate. 9.  De Ebraco et de Bildehusen monasteriorum abbatibus committit generale Capitulum districtius iniungendo, quatinus ad monasterium de Heiligental quantocius poterunt personaliter accedentes, ibidem visitent et reforment ac omnes et singulos contractus factos per personas dicti loci, qui non sunt per generale Capitulum solemnizati, destruant penitus et annullent. Et quod tales venditiones, bonorumque mobilium et immobilium alienationes et distractiones, quae in dicto monasterio huc usque, proh dolor ! factae sunt, de cetero non fiant, et personas ibidem praesentes et futuras quoad hoc coerceant, in plenaria Capituli generalis potestate. 10.  Relatione domini Morimundi percepit generale Capitulum fratrem Ioannem de Salem, religiosum et professum monasterii de Lankeim, poenam carceris diutissime et ultra quam demeruerit sustinuisse patienter. Eapropter dictum Capitulum committit de Bildehusen et de Valle Sancti Georgii monasteriorum *abbatibus* et districtissime praecipiens, quatinus praetactam poenam eidem fratri Ioanni mitigare studeant et de dicto carcere ipsum indilate educant, auctoritate Capituli memorati. 11.  Abbati de Theoloco, s. th. pr., annuit et concedit generale Capitulum, ut cum suis religiosis super irregularitate contracta per celebrationem in excommunicatione, possit et valeat dispensare hac vice in plena dicti generalis Capituli potestate. 12.  Relatu veridico didicit Capitulum generale, quosdam religiosos ipsius Ordinis in quampluribus partibus more saecularium sacerdotum tam in castris, villagiis, civitatibus quam parochiis saecularibus, in turpidinem Ordinis et derogationem honestatis eiusdem, sacramenta ecclesiae ministrare. Eapropter idem Capitulum volens huiusmodi insolentiis et exorbitatibus remedia providere, mandat et iniungit ipsum Capitulum omnibus et singulis abbatibus Ordinis universi, quatinus huiusmodi monachos sic per saeculum insolenter more saecularium sacerdotum sacramenta ecclesiae ministrantes et curatorum officia exercentes, quantocius poterunt ab hiis insolentiis retrahant et ad propria loca revocent vel ad alia Ordinis monasteria remittant. Rebelles vero cuiuscumque status sint, ad hoc per excommunicationem seu gravem culpam districtius puniant et compellant, illis dumtaxat exceptis qui *deserviunt* curis seu aliis beneficiis monasteriis nostri Ordinis per certa privilegia papalia incorporatis et unitis. 13.  Abbatibus de Ebraco et de Lankeim committitur per generale Capitulum quatinus se diligenter informent, an permutatio grangiae monasterii de Bildehusen, sitae in villa Nydewerne, utilis sit eidem monasterio. Et quidquid inde repererint, anno sequenti per suas patentes conscribere studeant Capitulo generali. 14.  Attenta lamentabili desolatione monasterii de *Brombach,* Capitulum generale abbatem dicti loci a missione studentis et contributionum solutione, per immediate sequens continuum triennium, habet benigniter supportatum. Personas vero regulares sui monasterii absolvendi a quibuscumque casibus Capitulo reservatis, dicto durante triennio, eidem abbati auctoritatem et potestatem concedit idem Capitulum ; ac sibi eligendi unum de suis subditis, qui consimilem potestatem ipsum absolvendi in praedictis casibus habeat, in plenaria potestate Capituli generalis. 15.  Placet Capitulo generali ut abbas Maris stellae cum tribus iuvenibus sui monasterii professis, videlicet, Ioanne, dicto Hulli et Ioanne Baubbart, diaconibus, qui per modicum tempus apostataverunt, et cum fratre Henrico Dyessen Hafer, qui irregularitatem in apostasia celebrando contraxit, dispenset et ipsos rehabilitet auctoritate Capituli, si tamen poenitentiam Ordinis debitam humiliter peregerint ; super quo dictum Capitulum onerat conscientiam abbatis supradicti. 16.  Ad humilem et devotam abbatis et conventus monasterii de Charitate supplicationem, annuit misericorditer et concedit generale Capitulum ut frater Ioannes de Fretigneyo dudum prior ipsius monasterii de Charitate, qui instigante diabolo quemdam casum miserabilem in personam cuiusdam laici perpetravit, propter quem merito in carcere strictissime detentus fuit, in eisque ab hoc saeculo sine sacramentis ecclesiasticis vitam finivit et in terra profana, ut decet tales, sepultus fuit ; de praedicta terra profana extrahatur et in cimeterio religiosorum sepeliatur. 17.  Abbatis de Mullebrune invaletudini compatiens, Capitulum generale, ipsum abbatem a via Capituli usque ad immediate sequens continuum triennium habet favorabiliter supportatum ; dum tamen infra festum Paschae proximum ad studium Parisiense mittat unum scolarem. 18.  Capitulum generale committit de Bebenhusen et de Alba monasteriorum abbatibus, quatinus diligenter se informent an bona quaedam monasterio de Mullebrune pertinentia utpote possessiones quae minus fructuosae dicto monasterio dignoscuntur, locare seu tradere in emphiteosim sive ad hereditariam successionem, sit dicto monasterio utile. Et quidquid inde repererint, anno sequenti referant Capitulo generali. 19.  Abbati de Brombach committit generale Capitulum, ut sorori Elisabeth, professae in monasterio Heiligental, non obstante carnis contagio in quo prole attestante deprehensa extitit, habitum restituat et alias cum eadem dispenset, auctoritate Capituli memorati, si tamen poenam Ordinis iniunctam humiliter, devote patienterque, ut fertur, peregerit regularem. 20.  Ad notitiam Capituli generalis pervenit, qualiter de cambio sive permutatione cuiusdam grangiae de Brombach pertinentis, sitae in Steynfurt, pro quibusdam aliis bonis generosi domini comitis de Werthen agitur. Et quia huiusmodi cambia sive permutationes monasteriis ut plurimum dispendiosae et periculosae sunt, piaeque voluntates donantium frustrantur ac multi considerantes huiusmodi distractiones tepidiores et minus voluntarii ad pias subventiones et donationes reddantur ; ne ergo quidquam ex hoc scandali vel indignationis sumat occasionem, vult et ordinat Capitulum generale, ut praedictam grangiam in cambio mutatam sibi retineat abbas et conventus monasterii de Brombach antedicti, et dictum dominum comitem et quoscumque alios similia attentantes deprecentur, quos et dictum Capitulum in Domino deprecantur et hortantur quatinus huiusmodi instantiam et proposito, salva pace, desistant et quiescant. 21.  Capitulum generale certis et rationabilibus de causis, ipsum ad hoc iuste moventibus, quotas contributionum per abbatem monasterii Vallis Sancti Lamberti debitas et debendas venerabili religioso fratri Werrico, dicti monasterii professo, s. th. pr., in sui status aliquale subsidium assignavit et tenore praesentis diffinitionis assignat, donec ad aliquod notabile beneficium sit promotus. 22.  Devotae supplicationi honesti viri prioris de Ortu Christi, Augustanensis dioecesis, qua petit se et conventum suum omnium bonorum spiritualium, quae in Ordine nostro fiunt et Domino concedente in posterum fient, fieri participes, acquiescit Capitulum generale, dum tamen vice versa nos et nostros similes participatione faciant bonorum spiritualium quae fiunt ac de cetero fient in Ordine suo. 23.  Abbati de Lapide Sancti Michaelis concedit generale Capitulum, ut grangiam dictam Resyn, de sui conventus consilio et assensu in bona magis utilia commutare possit, servata in omnibus forma benedictinae constitutionis, dum tamen sub sigillis suis anno futuro Capitulum generale de commutatione huiusmodi seu etiam venditione certificent competenter. 24.  Reformationem ac etiam visitationem monasterii de Lucida valle alias Burel, de Mullebrune et de Alba monasteriorum abbatibus committit generale Capitulum ad immediate sequens continuum triennium, eis districte iniungens, quatinus dicto monasterio de Lucida valle, dicto durante triennio, reformationis et visitationis beneficium impendant, in plenaria potestate Capituli generalis. 25.  Capitulum generale abbati de Novo castro annuit et concedit, ut sibi eliget unum de fratribus suis in confessorem, qui ipsum in foro conscientiae semel absolvat in casibus Capitulo reservatis, et ipse suos absolvere possit, ut praemittitur, absolvi in plenaria Ordinis potestate. 26.  Abbati monasterii de Riddagshusen concedit generale Capitulum, ut dispensare possit cum quatuor sui monasterii professis ut, non obstante apostasia, quam per saeculum evagando aliquanto tempore incurrerunt, habitumque eisdem infra annum restituat, si eidem abbati videatur expedire. — Ad idem conceditur abbati de Lancheim pro duobus sibi subditis fratribus. 27.  Capitulum generale ad requestam abbatis de Fonte salutis, cum fratre dicto Cremer, qui per aliquod tempus apostatavit, misericorditer dispensat, ut possit ad omnes actus Ordinis legitimos, si sua merita hoc requirant, valeat promoveri. 28.  Ad instantiam abbatissae de Felici porta, generale Capitulum dispensat misericorditer cum sorore Elisabeth conversa eiusdem monasterii, ut, non obstante carnis contagio in quo cecidit, puerperio consecuto, habitus sibi restituatur regularis. 29.  Ad instantiam abbatis de Ebraco, generale Capitulum dispensat gratiose cum sorore Alahida, moniali de Coeli porta, quae de puerperio convicta extitit, si poenitentiam Ordinis sibi impositam humiliter peregit et continuaverit, per dictum abbatem de Ebraco quoties sibi videbitur expedire, eamdem ad actus legitimos relevet, auctoritate Capituli generalis. 30.  Abbati de Ebraco committit generale Capitulum, ut cum fratre Alberto monacho suo, qui recepta licentia ad certum locum Ordinis, a via recta declinavit per pluries dietas, propter quod poenitentiam Ordinis hucusque sustinuit, dispenset et gradum restituat eidem auctoritate Capituli, quoties expedire sibi videbitur. 31.  Domino Morimundi committitur per generale Capitulum, quatinus abbatem de Walkenderode, per se vel per alium, citet ad proximum Capitulum generale futurum. 32.  Abbati de Clara tumba concedit generale Capitulum, ut sibi eligere possit unum ex fratribus suis, qui ipsum in casibus Capitulo reservatis absolvat, et ipse suos absolvere possit in praedictis casibus in foro conscientiae, semel dumtaxat, in plenaria potestate antedicti Capituli generalis. 33.  Ad idem de Firmitate. 34.  Cum ad audientiam Capituli generalis per quosdam Ordinis relatores quaerulose delatum est quod quidam abbates et abbatissae, in infligendis transgressoribus poenas Ordinis, negligentes nimis et remissi existant, si quod subditis suis in carnis contagio praesente repertis, poenitentiam in *Libello diffinitionum* talibus taxatam et decretam minime infligant eisdem, nec habitum aliquanto tempore saltem mutando, nec gradum auferendo, sed super huiusmodi et aliis poenitentiis Ordinis, propria voluntate, remedient et dispensant, propter quod subditi ad talia fore facta et consimilia nimis prompti redduntur et proclivi. Eapropter dictum Capitulum volens huiusmodi abusioni obviare, de Ebraco et de Lankeim monasteriorum abbatibus committit districtius iniungens, quatinus si quos tales abbates et abbatissas cognoverint, qui et quae poenas huiusmodi mutare seu minuere seu etiam super eisdem auctoritate propria dispensare praesumant quovis modo, tales denuntiare studeant Capitulo generali. 35.  Capitulum generale mandat et iniungit abbati de Caesarea, quatinus omnes et singulas moniales sibi subditas, quas rebelles et inobedientes in observantiis regularibus et Ordinis statutis repererit, carceribus recludat usque ad nutum Capituli generalis. 36.  Abbati de Novo castro committit generale Capitulum, quatinus omnes et singulos abbates monasteriorum Ordinis, in episcopatibus Constantiensi, Spirensi, Argentinensi, Basileensi et Wormatiensi existentium, ad solvendum contributiones et quotas eorumdem eis hactenus impositas non solutas, et imponendas annis singulis usque ad triennium, similiter ad mittendum scolares Parisiis vel alibi iuxta formam et tenorem statutorum nostrorum papalium, et ad veniendum ad generale Capitulum terminis statutis per omnes censuras Ordinis viriliter coerceat et compellat. Una cum hoc rebelles in praemissis vel aliquo praemissorum ad proximum futurum Capitulum generale citet personaliter et peremptorie comparituros, et ibidem allegaturos causam vel causas propter quam seu quas praetendunt se supportandos. 37.  Capitulum generale de Bella valle et Lutzella monasteriorum abbatibus committit districtius iniungendo, quatinus ad monasterium de Caesarea quantocius poterunt personaliter accedant, et ibidem de institutione abbatis novi veraciter se informent. Quod si ipsum repererint iuste institutum, electionem de ipso factam laudent et approbent auctoritate dicti Capituli, antiquum vero abbatem, si iuste repererint destitutum, pensionem sibi datam prorsus tollant et ad monasterium proprium redire et bona quae de ipso monasterio abstraxit reportare compellant. Et si opus sit, suis exigentibus demeritis, carceri mancipare studeant, in plenaria Ordinis potestate, invocato ad hoc auxilio et favore brachii saecularis. 38.  Ad humilem abbatis de Ebraco supplicationem, cum sorore Sophia de Hurnehen dispensat misericorditer generale Capitulum, ut non obstante carnis contagio in quo lapsa extitit, diabolo suggerente, puerperio subsecuto, possit et valeat ad omnes gradus Ordinis legitimos promoveri vel ad aliud Ordinis monasterium se transferre. 39.  Attenta desolatione monasterii de Bucovia in Polonia, abbatem praedicti loci a missione studentis et a solutione contributionum, usque ad immediate sequens continuum triennium, habet favorabiliter supportatum. 40.  Capitulum generale considerans inconvenientia et scandala quae, proh dolor ! per tunicarum nigrarum aliorumque vestium diverso colore tinctarum introductam consuetudinem Ordini proveniunt, et quae ipsius Ordinis conformitatem fere destruunt et abolent, super quae dictum Capitulum remediare volens statuit et ordinat ut omnes, tam abbates quam monachi Ordinis universi, tunicas albas iuxta formam a sanctis patribus nobis derelictam habere procurent intra proximo futurum Natale Domini, nec de cetero dictas nigri seu alterius coloris, ut praemittitur, praeterquam albi tunicas seu alios quoscumque habitus inordinatos deferre praesumant. Et si quis contra huiusmodi salubre statutum attentare praesumpserit, tamquam in habitu saeculari repertus puniatur. 41.  Ad humilem supplicationem abbatissae de Bona via, Trevirensis dioecesis, placet Capitulo generali de consensu domini Cisterciensis ut soror Elisabeth, novitia conversa, et per abbatem Villerii commissarium ad Ordinem recepta in praefato Bonae viae monasterio, post annum probationis ad professionem per abbatissam modernam vel futuram recipiatur regularem, si tamen idonea et sufficiens extiterit et honeste devoteque se habuerit anno probationis revoluto ; super quae conscientiam abbatissae onerat Capitulum generale memoratum. 42.  Generale Capitulum abbati de Ebraco, visitatori monasterii de Valle rosarum, mandat districtius iniungendo, quatinus abbatissam et conventum dicti monasterii Vallis rosarum ad recipiendum sororem Elisabeth de Bingen, monialem dicti loci, per omnes Ordinis censuras coerceat, absque ulla molestia, et compellat. Quod si fore fecerit, quia supplicavit abbas Villerii pro eadem, mitius corrigatur. 43.  Abbati de Castro aquilae concedit generale Capitulum, ut possit suos novitios infra decem menses ad professionem recipere, dum tamen habiles reperiantur et sufficientes, super quo dictum Capitulum onerat conscientiam abbatis antedicti. 44.  De Fontaneto et de Moris monasteriorum abbatibus committit generale Capitulum districte iniungendo, quatinus ad monasterium de Quinciaco quantocius personaliter accedentes diligenter se informent, an dominus Pontigniaci informationem, quam fecit circa festum Sancti Remigii anni 1426 suam visitationem ordinariam exsequendo in eodem Quinciaci monasterio, quae abbatis dedecus tangere videbatur, in capitulo ipsius monasterii in praesentia omnium annullaverit et cassaverit, et indulgere dictum abbatem Quinciaci persuaserit duorum fratrum suorum culpis qui dictum abbatem Quinciaci, ut asserit ipse abbas, apud dictum dominum Pontigniaci accusaverant. Et quidquid inde repererint domino Cisterciensi referre studeant veraciter, infra festum Annunciationis Beatae et intemeratae Virginis gloriosae. 45.  Attenta relatione abbatis de Ebraco, Capitulum generale contractum venditionis quorumdam bonorum monasterii de Castro aquilae in Durkelbil, per abbatem et conventum ipsius monasterii factam cuidam oppidano Frankerfurdensi, nomine Gippelo de Hultzhusen, approbat, ratificat et confirmat. 46.  De Ebraco, de Villario et de Wernevillerio monasteriorum abbatibus committit generale Capitulum, quatinus diligenter se informent, an opus sit et necesse monasterio de Otterburg aliquas pensiones ad vitam hominis, vel venditiones aliquorum bonorum mobilium vel immobilium ad solvendum debita, quibus, proh dolor ! ad praesens dictum oneratur monasterium, vendere seu aliter alienare. Et quidquid repererint anno sequenti referant per se vel per suas patentes litteras Capitulo generali memorato. 47.  Abbatem de Otterburg generale Capitulum a via ipsius Capituli et a missione studentis et solutione contributionum, suae paupertati et monasterii desolationi compatiendo, per continuum sequens triennium gratiose habet supportatum. Dispensat etiam cum eodem abbate idem Capitulum, ut suos subditos absolvere possit in casibus Capituli reservatis, et eligere sibi unum de fratribus suis qui eumdem absolvat in modo et forma, in plenaria potestate Capituli memorati. 48.  Abbati de Mullebrun committitur per generale Capitulum, ut cum fratribus Wernhero de Ochingen et Conrado de Wormatia, monachis et professis suis, super apostasia quam incurrerunt dumtaxat per unam diem, dispensat auctoritate dicti Capituli et eisdem habitum restituat regularem. 49.  Generale Capitulum concedit et annuit abbati de Mullebrun, ut in foro conscientiae personas regulares sui monasterii subiectorumque sibi monasteriorum monialium, in casibus Capitulo reservatis absolvere, et in consimilibus casibus etiam absolvere et secum dispensare valeat et possit ad annum, in plenaria potestate Capituli generalis. 50.  Omnes et singulos Ordinis abbates, qui fuerunt ad praesens Capitulum citati, et qui minime comparuerunt, citat praesens Capitulum ad futurum proximum generale Capitulum sub poena depositionis, abbates vero hic expectatos et alios, qui praesenti Capitulo se praesentare, et excusare minime curaverunt, sub poena viginti librarum citantur ad proxime futurum Capitulum generale, nisi fuerit cum ipsis dispensatum. 51.  Abbatem de Gratia Dei, Bisuntinensis dioecesis, quia ad praesens generale Capitulum debite comparare contempsit, et de contagio carnis per testes fide dignos convictus extitit, dictum Capitulum, Christi nomine invocato, ab abbatiali dignitate deponendum decernit ipsumque deponit, iniungens patri abbati ipsius monasterii de Gratia Dei, ut praedictum abbatem depositum quantocius poterit carceri mancipare, et eidem monasterio de novo et idoneo abbate studeat providere. 52.  Attenta lamentabili desolatione monasterii de Alta silva, Capitulum generale abbatem dicti loci a solutione contributionum, per immediate sequens continuum biennium a data praesentis diffinitionis computandum, benigne et gratiose instantiaque abbatis de Villeriis, habet favorabiliter supportatum. 53.  De Francis vallibus et de Silva cana monasteriorum abbatibus committit generale Capitulum, quatinus super articulis contra abbatem Aquae bellae per dominum abbatem Bonae vallis Capitulo generali porrectis, se diligenter informent, informationem ipsam reverendissimo patri domino abbati Cisterciensi referant ; cui idem Capitulum generale reverenter committit, quatinus in eiusdem potestate plenaria faciat breve et bonum justitiae complementum. (Hic in originali deesse videtur folium nonum). 54.  Attenta desolatione monasterii monialium de Rosariis, committit generale Capitulum domino Claraevallis, quatinus eidem monasterio, amotis monialibus si quae sint in eodem, provideat de tribus vel quatuor religiosis Ordinis qui ibidem devotius Domino servient, ipsumque monasterium auctoritate Capituli redigat in prioratum. 55.  Ad humilem supplicationem et requestam abbatis et conventus monasterii de Fonteneto, conceditur per generale Capitulum, ut diebus quibus una missa dumtaxat in conventu dicitur, a modo post Laudes missa de Beata Virgine alta voce decantetur. 56.  Ad supplicationem abbatis monasterii de Clarofonte, cum fratre Bartholomeo de Abbatisvilla, monacho dicti loci, dispensat generale Capitulum ut non obstante apostasia quam incurrit aliquamdiu apostatando, citra tamen habitus dimissionem, super quo poenitentiam sibi iniunctam benigne implevit, ad omnes actus Ordinis legitimos, voces, gradus, officia et administrationes, etiam ad abbatiatum, si contingat, suorum superiorum beneplacito concurrente, valeat in Ordine promoveri. 57.  Committitur per generale Capitulum abbatibus Francarum vallium et Camporum bonorum, ut se diligenter informent super certa gravamina, quae intulit abbas Bonae vallis Viennensis abbati Aquae bellae. Quod si repererint per informationem debitam ipsum abbatem Bonae vallis, occasione dictorum gravaminum, teneri dicto abbati Aquae bellae, ad satisfactionem plenariam coerceat et compellat, etc. 58.  Capitulum generale misericorditer annuens petitionem abbatissae et conventus monasterii monialium de Hagha super iniuriis, oppressionibus et vexationibus per quemdam dominum Guidonem de Guistella militem iniuste iniectis et procuratis, ad supportanda onera contra dictum militem usque ad finem litis, de Claromarisco et de Bondelo monasteriorum abbatibus committitur per generale Capitulum, quatinus omnes et singulos abbates et abbatissas nostri Ordinis in provincia Morinensi constitutos, usque ad summam centum francorum ad solutionem plenariam dictae abbatissae pro huiusmodi oneribus supportandis, coerceant et compellant in plenaria Ordinis potestate. 59.  De Firmitate, de Morimundo, de Theoloco et de Bella valle monasteriorum abbatibus cuilibet per se et in solidum committit generale Capitulum, quatinus omnes et singulas personas Ordinis universi, quas in quibuscumque pecuniarum summis aut rebus aliis repererint obligari monasterio Cistercii, ad satisfactionem compellat auctoritate memorati Capituli viriliter et debite, in ipsius Capituli et totius Ordinis plenaria potestate. 60.  Ad idem committitur per generale Capitulum antedictum pro monasterio Claraevallis, et sint iudices de Theoloco, s. th. pr., de Bono portu, de Crista, de Valle Sanctae Mariae et de Rippatorio monasteriorum abbates. 61.  Ad idem committitur per generale Capitulum dominis de Cistercio, de Pontigniaco et abbati Maceriarum monasteriorum abbatibus, pro monasterio Firmitatis. 62.  Ad idem committitur per idem Capitulum de Caroliloco, de Valle Sernay et de Eschalleiis, pro monasterio Pontigniaci monasteriorum abbatibus. 63.  Ad idem committitur per dictum Capitulum de Theoloco, de Caritate et de Clarofonte monasteriorum abbatibus, pro monasterio Morimundi. 64.  Ad idem committitur per ipsum Capitulum de Fonteneto et de Rigniaco monasteriorum abbatibus, pro monasterio Quinciaci. 65.  Litterarum seriem quibus haec praesens diffinito annectitur, approbat generale Capitulum, ratificat pariter et confirmat. 66.  Ad audientiam generalis Capituli per nonnullos Ordinis zelatores pervenit quamplures monachos et moniales nostri Ordinis, suae salutis immemores, in camerulis commessationes extraordinarias cum saecularibus et aliis personis habere ad libitum et horis quibus prandere et cenare in conventu consuetum est, et hactenus observatum, in dictis camerulis edunt et bibunt ac alia inhonesta in eisdem contra Ordinis instituta non verentur perpetrare, in ipsius Ordinis opprobrium, populi scandalum et detrimentum animarum. Propter quod dictum Capitulum hiis et aliis scandalis obviare cupiens et de remedio providere opportuno, omnibus et singulis monachis et monialibus Ordinis universi praedictas camerulas habentibus mandat idem Capitulum, quatinus se a praedictis commessationibus et potationibus illicitis abstineant sub poena privationis camerularum praedictarum. Abbatibus vero et abbatissis omnibus et singulis ipsius Ordinis praecipit et iniungit idem Capitulum, in virtute sanctae obedientiae et sub gravi divinae Maiestatis et ipsius Capituli generalis offensa, quatinus praedictos monachos et moniales compellant ad comedendum et bibendum in refectorio et in infirmitorio communibus et in eisdem regularibus utantur cibariis et aliis pitantiis, prout in quampluribus et bene regulatis monasteriis utriusque sexus extitit observatum. In monasteriis vero, in quibus refectorium seu domus infirmaria non habeantur, abbatibus et abbatissis mandat idem generale Capitulum, quatinus praedicta infirmaria seu refectoria, quanto commodius fieri poterit, de novo construant et in eisdem comedant insimul, nisi gravis infirmitas hoc impedierit faciendum. 67.  Depositionem abbatis de Alta silva factam per dominum Morimundi approbat Capitulum generale ; institutionemque novi per dictum dominum factam, approbando ratificat et confirmat dictum Capitulum generale. 68.  Ad idem de abbatissa de Fristorf fiat. 69.  Relatu veridico didicit generale Capitulum, quod in quampluribus monasteriis Ordinis horae matutinales tardius pulsantur et segnius surgitur ad opus Dei perficiendum, quam antiquitus extitit consuetum ; propter quod multi tam religiosi quam populares male aedificantur et indevotiores reddantur et ad alia acta perficienda praepediuntur ; cui morbo de salubri remedio providere cupiens idem Capitulum statuit et ordinat, et edicto perpetuo diffinit observandumque de cetero in omnibus et singulis monasteriis Ordinis per sacristam dictae horae matutinales diebus feriatis secunda hora post mediam noctem, et in aliis diebus solemnibus et dominicis diebus prima hora post mediam noctem pulsentur, ad quas horas omnes pariter conveniant et devote persolvant iuxta consuetudinem sanctorum nobis traditam et hucusque in quampluribus monasteriis bene regulatis et reformatis extitit observatum. Quod si sacrista ad huiusmodi pulsationem remissus et negligens extiterit, pro qualibet vice poenam panis et aquae sustineat, et si assuetus fuerit et protinus emendare noluerit, poenae levis culpae subiaceat ad nutum Capituli generalis. 70.  Capitulum generale sufficienter informatum de duritia quorumdam abbatum, qui in administrandis monachis suis victum et vestitum negligentiores et caritate tepidiores se ostendunt, super quo providere volens idem Capitulum statuit, ordinat et diffinit, ut omnes abbates Ordinis de cetero suis subditis in necessitatibus taliter provideant, ut occasionem inde non habeant per saeculum evagandi et proprietarie vivendi, sed quantum facultas cuiuslibet monasterii ferre poterit eisdem ministret quilibet abbas competenter. Et si quis abbatum se in praemissis ostenderit desidiosum, ex nunc pro tunc dictum Capitulum declarat et decernit ipsum propter hoc poenam suspensionis a divinis incursurum. 71.  Capitulum generale dispensat cum fratre Ioanne de Lass, monacho de Sitich, ut non obstante quod ad generale Capitulum absque propriis abbatis licentia venerit, aliquam tamen sententiam seu infamiae notam propter hoc non incurrisse, declarat idem Capitulum generale. 72.  Omnibus et singulis visitatoribus et reformatoribus Ordinis universi inhibet generale Capitulum, ne de cetero quoscumque contractus in Ordine fieri permittant nisi per modum in statutis papalibus diffinitum. Quod si huiusmodi contractus per dictos visitatores et reformatores reperti fuerint, ipsos auctoritate dicti Capituli generalis revocent penitus et annullent, quos etiam tractatus idem Capitulum revocat omnino et annullat. Et si aliqui contractus per abbates, abbatissas seu alias quascumque Ordinis personas, praedictis papalibus statutis minime observatis, facti fuerint, ipsos idem Capitulum fuisse et esse nullos et invalidos declarat et diffinit, eosdem prorsus cassando et annullando, praedictis visitatoribus et reformatoribus districte praecipiens, ut abbates, abbatissas et conventus eis subditos ad huiusmodi contractuum dissolutionem et revocationem viriliter compellant, ipsosque de tanta temeritate indissimulanter puniant, iuxta praedictorum papalium statutorum et Ordinis diffinitionum sanctiones. 73.  Generale Capitulum salubriter providere cupiens, ut collegium Sancti Bernardi Parisiis, quod inter cetera Ordinis collegia flos, decus et ornamentum speciale ipsius Ordinis esse dignoscitur, deinceps magistro regente, baccalariis, idoneisque personis sufficientibus ad honorem Domini Dei et eiusdem Ordinis gloriam et bonam famam continue fulciatur, statuit, ordinat et diffinit quod ex nunc in futurum, quicumque bibliam aut sententias legere voluerint in eodem priusquam ad huiusmodi lecturas ordinentur vel admittantur, iuramentum solemne coram testibus et publico notario praestare teneantur, et instrumentum super huiusmodi praestatione iuramenti publicum dare vel mittere domino Cistercii penes ipsum remanendum, quod nec ante nec post adeptum in dicto studio quemcumque gradum, per se vel per alium, procurabunt vel impetrabunt nec procurari aut impetrari consentient vel acceptabunt, absque licentia domini Cisterciensis, qui nunc est aut fuerit pro tempore, ut promoveantur ad abbatiatum vel alium quemcumque statum antequam regentiae tempus compleverint in eodem studio consuetum ; nisi tamen infra dictum tempus canonice sint electi, vel patrum abbatum auctoritate provecti. Qui vero iam sunt ordinati ad dictas lecturas, seu qui easdem iam perlegerunt, nullatenus praesententur ad licentiam, nec aliquid pro lecturis ab Ordine recipiant, donec coram provisore dicti collegii praedictum iuramentum praestiterint, et super hoc, ut dictum est, domino Cisterciensi publicum tradiderint instrumentum. Si vero quisquam ex praedictis baccalariis nequissimo ambitionis spiritu seductus, quod absit, vel ductus, contra praestandum ab eo iuramentum *quicumque* attentare praesumpserit, eo ipso usque ad nutum Capituli vel domini Cisterciensis carceri mancipetur et tamquam periurus ad quaevis officia deinceps in ipso Ordine obtinenda perpetuo reddatur et efficiatur inhabilis ipso facto. 74.  Generale Capitulum lamentabili compatiens desolationi ad quam monasterium de Loco Dei, Ruthenensis dioecesis, per armatorum saevissimos discursus aliosque casus miserabiles, relatione veridica, comperit esse deductum, abbati eiusdem monasterii omnes contributiones, quotas per ipsum pro temporibus praeteritis debitas, benigniter remittit ac eumdem a contributionum solutione per immediatum sequens quinquennium favorabiliter absolvit. 75.  Provisori collegii Sancti Bernardi Tholosae per generale Capitulum districte praecipitur et mandatur, quatinus fratrem Guillelmum Ra… de Bonasere, monachum monasterii Populeti, in scandalum et enorme dedecus totius Ordinis, absque sui abbatis licentia per saeculum discurrentem et vagantem, cum omni diligentia studeat carceri mancipare, praedicti monasterii Populeti abbati, iuxta Ordinis statuta quantocius remittendum et tradendum, frivolis appellationibus nonobstantibus quibuscumque, invocato ad praemissa etiam, si necesse fuerit, ecclesiasticorum saeculariumque iudicum auxilio et favore. Nec permittatur idem frater Guillelmus legere vel quemcumque actum scolasticum exercere in scolis Ordinis vel alibi in universitate Tholosana, absque generalis Capituli vel domini Cistercii licentia speciali. 76.  Provisori collegii Sancti Bernardi Tholosae per generale Capitulum committitur et mandatur, quatinus si sufficienter et legitime sibi constiterit, abbatem de Bella pertica efficaciter teneri et obligari abbati de Candelio in summa 30 florenorum arragonensium, ipsum per censuras Ordinis et alia iuris et iustitiae remedia ad praedictae summae solutionem eidem de Candelio faciendam viriliter et debite compellant, in plenaria Ordinis potestate. 77.  Generale Capitulum scolaribus Ordinis in moribus et scientia proficientibus suos volens semper favores benevoles impertire, committit et mandat provisori collegii sancti Bernardi Tholosae, quatinus abbatem monasterii de Bonofonte fratri Arnaldo, suo dictique monasterii Bonifontis monacho, per quinquennium licentiam studendi theologiam in universitate Tholosana dederit, ad providendum eidem fratri Arnaldo de bursa et aliis necessitatibus pro studii onere dictoque durante quinquennio supportandis, per censuras Ordinis viriliter et debite compellat. (Hic videtur in originali deesse folium duodecimum). 78.  De Theoloco, s. th. pr., et de Buxeria monasteriorum abbatibus committit generale Capitulum, quatinus super diffamatione abbatis de Roseriis infra festum Omnium Sanctorum proximum se diligenter informent, compertam informationem reverendissimo patri domino abbati Cistercii referant, cui domino Cisterciensi una cum uno quatuor primorum, quem secum decernet assumere, potestatem confert idem Capitulum et auctoritatem administrandi iuxta comperta debitae iustitiae complementum ; et quod abbas praedictus de regimine monasterii amodo se ullo modo intromittat. 79.  De Rota et de Verola monasteriorum abbatibus committit generale Capitulum potestatem visitandi et reformandi omnia et singula monasteria in regnis et dominiis omnibus Arragoniae, Navarrae et Portugalliae, et in praedictis locis contributiones levandi, et per censuras Ordinis ad solvendum compellendi, omnesque abbates ad mittendum scolares ad generalia studia coercendum, in plenaria ipsius Ordinis et Capituli generalis potestate, et signanter abbatem Sanctae Fidis, qui, ut non mitteret, litteras a Legato apostolico impetravit ; et ad cantandum Laudes, officium defunctorum et primam missam in dicto monasterio, per censuras Ordinis coercendum ; capucia vero cucullarum et scapularium portandi in posteriori parte usque ad corrigiam dumtaxat et in anteriori parte semipedis in longitudine. 80.  Monialibus universis et singulis in regno Castellae constitutis, inhibet generale Capitulum sub poena excommunicationis latae sententiae et carceris, ne de cetero cornua portent, nec ornatum tam in capite quam in membris contra antiquam et approbatam Ordinis consuetudinem. 81.  Abbatissae monasterii monialium de Las Huelgas de Burgis inhibet generale Capitulum sub poena excommunicationis, ne de cetero impediat abbatissas et moniales sibi subiectas, quominus obediant visitatoribus ab Ordine deputatis, et litteras quas dicit se habere, quod non posset visitari nisi a domino Cistercii, ipsum Capitulum revocat penitus et annullat ; eidemque abbatissae praecipit dictum Capitulum sub poena praetacta, quatinus de cetero visitatoribus Ordinis obediat humiliter et devote. 82.  Priori de Nazareth et fratri Guillelmo Quaralt, monachis monasterii Populeti, committit generale Capitulum, quatinus visis et attentis rebellionibus, alienationibus et impetrationibus contra Ordinis disciplinam ac instituta ipsius Ordinis, per abbatissam monasterii monialium Sanctae Felicis impetratis, quae quidem abbatissa de die in diem nititur a iurisdictione Ordinis se facere alienam, ipsum Capitulum declarat praefatam abbatissam sententiam et poenas contra tales impetrantes incurrisse. Eapropter dictum Capitulum praetactam abbatissam etiam deponendam decernit et privat eam ab honore, dignitate et onere abbatiali. 83.  Compellatur abbas Populeti ad tenendum fratrem Ioannem Magdelem, monachum dicti monasterii, in studio generali usque ad magisterii actum, provisionibus sufficientibus et debitis, per abbates de Verola et de Rota per censuram Ordinis omnimodam. 84.  Fratri Petro, monacho Fontis frigidi, committit generale Capitulum quatinus abbatem de Iavo dicti Ordinis et fratrem Antonium eiusdem loci monachum, qui manus violentas per suos in dominum Morimundi tempore suae visitationis iniecerant, capiant et in carceribus mancipent, invocato ad hoc, si opus fuerit, auxilio brachii saecularis. 85.  Abbatibus monasteriorum de Rota et de Verola committit generale Capitulum, quatinus compellant abbatem Populeti ad reddendum rationem de contributionibus Ordinis sibi per Capitulum ad recipiendum commissis in regnis Castellae, Arragoniae, Navarrae, Portugalliae ac dominiis eorum, per censuras Ordinis in ipsius et Capituli generalis plenaria potestate ; quodque pecunias a praedicto abbate de Populeto recipiendas, domino Cistercii mittere non omittant infra Capitulum generale. 86.  Cartam visitationis factam per dominum Morimundi tempore suae visitationis in monasterio Populeti, Capitulum generale confirmat, *ratificat* et approbat. 87.  Laudabilis uniformitas tam in divino servitio quam ceremoniis hactenus observata semper in Ordine persistat ; generale Capitulum filialem reverentiam matri nostrae Beatae Mariae cupiens iugiter exhibere, praecipit ipsius horas Beatae Mariae Virginis semper devote persolvi iuxta cerimonias, geniculationes et inclinationes in Cistercio consuetas. Similiter cantetur *Regina coeli* secundum Cistercii ritum, nullas notas addendo, diminuendo vel immutando. Nec vestis nostra talaris diversis coloribus seu variis superstitionibus conspergatur. 